title: 2015 m. kovo 19 d. Komisijos įgyvendinimo reglamentas (ES) 2015/462, kuriuo nustatomi techniniai įgyvendinimo standartai, susiję su priežiūros institucijos leidimo steigti specialiosios paskirties įmones, priežiūros institucijų tarpusavio bendradarbiavimo ir keitimosi informacija apie specialiosios paskirties įmones procedūromis ir informacijos, kurią specialiosios paskirties įmonės turi teikti pagal Europos Parlamento ir Tarybos direktyvą 2009/138/EB, formatais ir formomis  Tekstas svarbus EEE

text:
20.3.2015

               LT

               Europos Sąjungos oficialusis leidinys

               L 76/23

         KOMISIJOS ĮGYVENDINIMO REGLAMENTAS (ES) 2015/462
   2015 m. kovo 19 d.
   kuriuo nustatomi techniniai įgyvendinimo standartai, susiję su priežiūros institucijos leidimo steigti specialiosios paskirties įmones, priežiūros institucijų tarpusavio bendradarbiavimo ir keitimosi informacija apie specialiosios paskirties įmones procedūromis ir informacijos, kurią specialiosios paskirties įmonės turi teikti pagal Europos Parlamento ir Tarybos direktyvą 2009/138/EB, formatais ir formomis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (1), ypač į jos 211 straipsnio 2 dalies a ir b punktus,
   kadangi:

               (1)

               prieš prisiimant draudimo arba perdraudimo įmonių riziką, iš specialiosios paskirties įmonių reikalaujama gauti priežiūros institucijos leidimą steigtis. Šio leidimo išdavimo ir panaikinimo sąlygos ir procedūros, įskaitant dokumentų reikalavimus, reglamentuojamos Direktyva 2009/138/EB ir turėtų būti papildomos šiuo reglamentu;

               (2)

               jeigu specialiosios paskirties įmonė prisiima daugiau nei vienos draudimo arba perdraudimo įmonės riziką, specialiosios paskirties įmonės turtas turėtų būti lygus jos bendrai didžiausiai rizikos pozicijai arba ją viršyti, atsižvelgiant į kiekvieną atskirą sutartinį įsipareigojimą. Prieš patvirtindama priežiūros institucija turėtų įvertinti, ar šio įsipareigojimo laikomasi, ir atsižvelgti į kiekvieną atskirą susitarimą ir rizikos perleidimą;

               (3)

               svarbu nustatyti priežiūros institucijų tarpusavio bendradarbiavimo ir keitimosi informacija apie specialiosios paskirties įmones procedūras, kai specialiosios paskirties įmonė įsteigta kitoje valstybėje narėje nei įsteigta draudimo arba perdraudimo įmonė, kurios rizika prisiimama. Priežiūros institucijų tarpusavio bendradarbiavimas ir keitimasis informacija labai svarbus vykstant procesui, kurio metu priežiūros institucija patvirtina specialiosios paskirties įmonę. Be to, jeigu įvyksta reikšmingų pokyčių, kurie gali turėti įtakos tam, kaip specialiosios paskirties įmonė laikosi Direktyvos 2009/138/EB 211 straipsnio reikalavimų, ir kai leidimas panaikinamas arba baigiasi jo galiojimas, priežiūros institucijų tarpusavio bendradarbiavimas ir keitimasis informacija yra būtinas siekiant užtikrinti efektyvią ir veiksmingą priežiūrą;

               (4)

               ataskaitų teikimo priežiūros institucijoms reikalavimai, nustatyti Komisijos deleguotojo reglamento (ES) 2015/35 (2) 325 straipsnyje, turėtų padėti specialiosios paskirties įmonių priežiūros institucijoms vertinti, ar nuolat laikomasi atitinkamų reikalavimų. Šiuos reikalavimus turėtų papildyti šiame reglamente nustatytos formos ir formatai;

               (5)

               siekiant aiškiau suprasti nustatytinas atitinkamas technines taisykles, būtina apibrėžti daug susitarimų turinčios specialiosios paskirties įmonės terminą;

               (6)

               šis reglamentas grindžiamas Europos draudimo ir profesinių pensijų institucijos (EDPPI) Komisijai pateiktais techninių įgyvendinimo standartų projektais;

               (7)

               EDPPI dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Draudimo ir perdraudimo suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1094/2010 (3) 37 straipsnį, pateikti savo nuomonę;

               (8)

               siekiant padidinti teisinį tikrumą dėl priežiūros tvarkos Direktyvos 2009/138/EB 308a straipsnyje numatytu laipsniško įgyvendinimo laikotarpiu, kuris prasidės 2015 m. balandžio 1 d., svarbu užtikrinti, kad šis reglamentas įsigaliotų kuo greičiau – kitą dieną po jo paskelbimo Europos Sąjungos oficialiajame leidinyje,

         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatoma:

               a)

               procedūros, taikytinos išduodant ir panaikinant priežiūros institucijos leidimą steigti specialiosios paskirties įmones;

               b)

               procedūros, taikytinos valstybės narės, kurioje įsteigta specialiosios paskirties įmonė, priežiūros institucijai bendradarbiaujant ir keičiantis informacija su valstybės narės, kurioje įsteigta draudimo arba perdraudimo įmonė, kurios rizika perleidžiama, priežiūros institucija;

               c)

               formatai ir formos, kuriuos specialiosios paskirties įmonė turi naudoti teikdama informaciją metinėse ataskaitose.

         2 straipsnis
   Apibrėžtis
   Šiame reglamente „daug susitarimų turinti specialiosios paskirties įmonė“ – specialiosios paskirties įmonė, kuri prisiima vienos ar daugiau draudimo arba perdraudimo įmonių riziką pagal daugiau negu vieną susitarimą.
   3 straipsnis
   Priežiūros institucijos leidimas steigti specialiosios paskirties įmones
   Specialiosios paskirties įmonė į valstybės narės priežiūros instituciją kreipiasi leidimo steigti savo pagrindinę buveinę tos valstybės narės teritorijoje.
   4 straipsnis
   Priežiūros institucijos sprendimas
   1.   Valstybės narės, kurioje steigiama arba bus steigiama specialiosios paskirties įmonė, priežiūros institucija per šešis mėnesius nuo prašymo suteikti leidimą gavimo dienos priima sprendimą.
   2.   Priežiūros institucija savo patvirtinimo sprendime nurodo veiklą, kurią specialiosios paskirties įmonei leidžiama vykdyti, ir prireikus visas su ta veikla susijusias sąlygas.
   3.   Bet kokiame sprendime nesuteikti leidimo priežiūros institucija nurodo visas priežastis ir jį perduoda prašymo teikėjui.
   5 straipsnis
   Įrodymo ir dokumentų reikalavimai
   Priežiūros institucijai teikdama prašymą leisti steigtis, specialiosios paskirties įmonė įrodo, kad laikosi Deleguotojo reglamento (ES) 2015/35 318–324, 326 ir 327 straipsniuose nustatytų reikalavimų ir kad specialiosios paskirties įmonė pajėgi laikytis Deleguotojo reglamento (ES) 2015/35 325 straipsnio reikalavimų, savo prašyme pateikdama patvirtinamųjų dokumentų. Teikdamas prašymą dėl leidimo, prašymo teikėjas pateikia bet jau I priede nurodytus patvirtinamuosius dokumentus. Dokumentuose pateikiama informacija apie specialiosios paskirties įmonės struktūrą, prisiimtiną riziką ir tos specialiosios paskirties įmonės finansavimą.
   6 straipsnis
   Leidimo panaikinimas
   1.   Priežiūros institucija, teikianti leidimą steigti specialiosios paskirties įmonę, gali panaikinti tos specialiosios paskirties įmonės leidimą, jeigu:

               a)

               specialiosios paskirties įmonė daugiau nebeatitinka pradinių sąlygų, pagal kurias buvo suteiktas leidimas steigti tą specialiosios paskirties įmonę;

               b)

               specialiosios paskirties įmonė sunkiai pažeidžia savo įsipareigojimus pagal jai taikomus teisės aktus.

         2.   Priežiūros institucija 1b dalyje nurodytu atveju mano, kad specialiosios paskirties įmonė padarė sunkų pažeidimą, jeigu ji nesilaiko reikalavimo išlikti visiškai finansuota ir jeigu priežiūros institucija mano, kad specialiosios paskirties įmonė per pagrįstą laikotarpį negali vėl pradėti laikytis reikalavimų.
   3.   Be kokiame sprendime panaikinti leidimą nurodomos visos priežastys ir jis nedelsiant perduodamas specialiosios paskirties įmonei.
   7 straipsnis
   Daug susitarimų turinti specialiosios paskirties įmonė
   1.   Teikdamas prašymą priežiūros institucijai leisti steigti daug susitarimų turinčią specialiosios paskirties įmonę, prašymo teikėjas savo priežiūros institucijai patenkinamu būdu papildomai įrodo, kad bet kokių draudimo arba perdraudimo įmonių, kurių rizika perleidžiama, likvidavimo procedūros nedaro neigiamo poveikio jos mokumui ir kad daug susitarimų turinti specialiosios paskirties įmonė gali visada laikytis mokumo reikalavimo.
   2.   Įrodydama, kad daug susitarimų turinčios specialiosios paskirties įmonės mokumui bet kokių draudimo arba perdraudimo įmonių, kurių rizika perleidžiama, likvidavimo procedūros nedaro neigiamo poveikio, daug susitarimų turinti specialiosios paskirties įmonė pateikia pakankamai patvirtinamųjų dokumentų, kurie leistų jos priežiūros institucijai įvertinti daug susitarimų turinčios specialiosios paskirties įmonės susumuotą bendrą didžiausią rizikos poziciją ir kiekvieno atskiro susitarimo, susijusio su draudimo arba perdraudimo įmonės rizikos perleidimu, bendrą didžiausią rizikos poziciją.
   3.   Teikdamas prašymą priežiūros institucijai leisti steigti daug susitarimų turinčią specialiosios paskirties įmonę, prašymo teikėjas pateikia pakankamai patvirtinamųjų dokumentų, kad jis atitinka įgyvendinimo priemonių 319–321 ir 326 straipsnius, atsižvelgiant į kiekvieną atskirą susitarimą, kad būtų galima nustatyti, ar daug susitarimų turinti specialiosios paskirties įmonė laikosi mokumo reikalavimų.
   4.   Kai prašymo teikėjas negali pateikti pakankamai patvirtinamųjų dokumentų pagal 1–3 dalis, priežiūros institucija atmeta prašymą leisti steigti daug susitarimų turinčią specialiosios paskirties įmonę.
   8 straipsnis
   Nuolatinis priežiūros institucijų tarpusavio bendradarbiavimas
   1.   Kai specialiosios paskirties įmonė, kuri prisiima draudimo ar perdraudimo įmonės riziką, yra įsteigta ne toje pačioje valstybėje narėje, kurioje draudimo ar perdraudimo įmonei suteiktas leidimas, atitinkamos priežiūros institucijos nuolatos tarpusavyje bendradarbiauja.
   2.   Priežiūros institucijos keičiasi priežiūros užduotims vykdyti svarbia informacija, įskaitant informaciją apie bet kokius planuojamus priežiūros veiksmus, nukreiptus prieš specialiosios paskirties įmonę arba draudimo arba perdraudimo įmones, kurių rizika perleidžiama, kai tai gali paveikti tos specialiosios paskirties įmonės arba draudimo arba perdraudimo įmonių, kurių rizika perleidžiama, priežiūrą. Tokiomis aplinkybėmis priežiūros institucijos informaciją perduoda nedelsdamos.
   9 straipsnis
   Išankstinės konsultacijos prieš išduodant leidimą
   Prieš išduodama leidimą, priežiūros institucija, kurios prašoma priežiūros institucijos leidimo steigti specialiosios paskirties įmonę, konsultuojasi su valstybės narės, kurioje įsteigta draudimo arba perdraudimo įmonė, kurios rizika perleidžiama, priežiūros institucija.
   10 straipsnis
   Pranešimas apie pokyčius
   Specialiosios paskirties įmonės priežiūros institucija visą svarbią iš specialiosios paskirties įmonės gautą informaciją pagal Deleguotojo reglamento (ES) 2015/35 325 straipsnio 5 dalį, susijusią su visais pokyčiais, kurie galėtų turėti įtakos tam, kaip specialiosios paskirties įmonė laikosi Deleguotojo reglamento (ES) 2015/35 318–324, 326 ir 327 straipsnių reikalavimų, nedelsdama perduoda draudimo arba perdraudimo įmonės, kurios rizika perleidžiama tai specialiosios paskirties įmonei, priežiūros institucijai. Priežiūros institucija nedelsdama praneša apie specialiosios paskirties įmonės mokumo reikalavimų pažeidimą.
   11 straipsnis
   Pranešimas apie leidimo panaikinimą
   Jeigu panaikinamas specialiosios paskirties įmonės leidimas, tos specialiosios paskirties įmonės priežiūros institucija apie tai nedelsdama praneša draudimo arba perdraudimo įmonės, kurios rizika perleidžiama tai specialiosios paskirties įmonei, priežiūros institucijai.
   12 straipsnis
   Supažindinimas su metine ataskaita
   Specialiosios paskirties įmonės priežiūros institucija su tos specialiosios paskirties įmonės metine ataskaita, pateikta pagal Deleguotojo reglamento (ES) 2015/35 325 straipsnio 3 ir 4 dalis, nedelsdama supažindina draudimo arba perdraudimo įmonės, kurios rizika perleidžiama tai specialiosios paskirties įmonei, priežiūros instituciją. Daug susitarimų turinčios specialiosios paskirties įmonės atveju daug susitarimų turinčios specialiosios paskirties įmonės priežiūros institucija gali priežiūros institucijas supažindini tik su tomis ataskaitos dalimis, kurios susijusios su tų priežiūros institucijų valstybėje narėje įsteigta draudimo arba perdraudimo įmone.
   13 straipsnis
   Metinės ataskaitos kiekybinis turinys
   Pagal Deleguotojo reglamento (ES) 2015/35 325 straipsnį specialiosios paskirties įmonė kasmet savo priežiūros institucijai perduoda kiekybinę informaciją naudodama II priede nustatytus formatus ir formas pagal III priede pateiktus nurodymus, įskaitant:

               a)

               pateiktos informacijos turinį, kaip nurodyta II priedo SPV.01.01 (angl. special purpose vehicle, SPV) formoje, pagal III priede pateiktus nurodymus su nuoroda SPV.01.01;

               b)

               pagrindinę informaciją apie specialiosios paskirties įmonę, kaip nurodyta II priedo SPV.01.02 formoje, pagal III priede pateiktus nurodymus su nuoroda SPV.01.02;

               c)

               specialiosios paskirties įmonės balanso, kuriame išskiriamos turto, įsipareigojimų ir nuosavybės straipsnių reikšmingos klasės, duomenis, įskaitant išleistas skolos arba kitas finansavimo priemones, kaip nurodyta II priedo SPV.02.01 formoje, pagal III priede pateiktus nurodymus su nuoroda SPV.02.01;

               d)

               specialiosios paskirties įmonės nebalansinius duomenis, kaip nurodyta II priedo SPV.02.02 formoje, pagal III priede pateiktus nurodymus su nuoroda SPV.02.02;

               e)

               riziką, prisiimtą dėl kiekvieno atskiro susitarimo, susijusio su draudimo arba perdraudimo įmonės rizikos perleidimu, kaip nurodyta II priedo SPV.03.01 formoje, pagal III priede pateiktus nurodymus su nuoroda SPV.03.01;

               f)

               skolos vertybinių popierių arba kitų finansavimo priemonių, išleistų dėl kiekvieno atskiro susitarimo, susijusio su draudimo arba perdraudimo įmonės rizikos perleidimu, sąrašą, kaip nurodyta II priedo SPV.03.02 formoje, pagal III priede pateiktus nurodymus su nuoroda SPV.03.02.

         14 straipsnis
   Metinės ataskaitos kokybinis turinys
   Pagal Deleguotojo reglamento (ES) 2015/35 325 straipsnį specialiosios paskirties įmonė kasmet savo priežiūros institucijai perduoda šią kokybinę informaciją:

               a)

               atliekant turto vertinimą taikyto pagrindo, metodų ir prielaidų tinkamą aprašymą;

               b)

               bendrai didžiausiai rizikos pozicijai nustatyti taikyto pagrindo, metodų ir prielaidų tinkamą aprašymą;

               c)

               išsamią informaciją apie specialiosios paskirties įmonės, draudimo arba perdraudimo įmonių ir skolintojų arba finansavimo teikėjų tarpusavio interesų konfliktus;

               d)

               išsamią informaciją apie per paskutinį ataskaitinį laikotarpį specialiosios paskirties įmonės sudarytus didelius sandorius;

               e)

               informaciją, kuria įrodoma, kad specialiosios paskirties įmonė ir toliau visiškai finansuota, įskaitant:

                           i)

                           rizikos, įskaitant likvidumo rizikos ir kiekybiškai įvertinamos rizikos, kurią prisiima specialiosios paskirties įmonė, aprašymą;

                           ii)

                           informaciją apie išleistas skolos priemones arba kitas finansavimo priemones, kuriose dalyvaujama;

               f)

               jeigu specialiosios paskirties įmonė nuolatos nesilaikė reikalavimo būti visiškai finansuota ataskaitiniu laikotarpiu, specialiosios paskirties įmonė praneša visą svarbią informaciją apie šį nesilaikymą ir kaip šią padėtį ištaisė pagal Deleguotojo reglamento (ES) 2015/35 326 straipsnį per ataskaitinį laikotarpį;

               g)

               kokybinę informaciją apie visus pokyčius, kurie galėtų turėti įtakos tam, kaip specialiosios paskirties įmonė laikosi Deleguotojo reglamento (ES) 2015/35 318–324, 326 ir 327 straipsnių reikalavimų.

         15 straipsnis
   Rizikos, kurią prisiima specialiosios paskirties įmonė, aprašymas
   Aprašydama prisiimamą riziką, kaip reikalaujama pagal 14 straipsnį, specialiosios paskirties įmonė metinėje ataskaitoje pateikia šią informaciją:

               a)

               ar prisiimama rizika yra daugiausiai gyvybės ar ne gyvybės draudimo rizika;

               b)

               kokių rūšių tam tikri įvykiai susiję su ta rizika;

               c)

               ar per ataskaitinį laikotarpį įvyko tam tikras įvykis, dėl kurio pateiktas į specialiosios paskirties įmonės turtą nukreiptas reikalavimas;

               d)

               ar bet kokios sumos, susijusios su reikalavimu, buvo išmokėtos per ataskaitinį laikotarpį ir, jeigu buvo išmokėtos, kokia suma išmokėta iki šios dienos ir ar tam tikras įvykis turėjo neigiamo poveikio tos specialiosios paskirties įmonės likvidumui;

               e)

               ar specialiosios paskirties įmonės rizikos pobūdis reikšmingai pasikeitė nuo praėjusio ataskaitinio laikotarpio arba nuo pradinių sąlygų, apie kurias pranešta jos priežiūros institucijai leidimo suteikimo metu.

         16 straipsnis
   Informaciją apie išleistas skolos priemones arba kitas finansavimo priemones, kuriose dalyvaujama
   Kai teikiama informacija apie išleistas skolos priemones arba kitas finansavimo priemones, kuriose dalyvaujama, kaip reikalaujama pagal 14 straipsnį, specialiosios paskirties įmonė praneša informaciją apie:

               a)

               pajamas iš skolos vertybinių popierių emisijos arba kitos finansavimo priemonės ir ar jos buvo visiškai apmokėtos, kiek tai susiję su kiekvienu atskiru susitarimu, susijusiu su draudimo arba perdraudimo įmonės rizikos perleidimu;

               b)

               finansavimo priemonių lygių rūšis, nurodant dalis arba lygius, įskaitant informaciją apie išleistoms skolos priemonėms suteiktus išorės reitingus arba naudojamus vidinius reitingus ir, jeigu yra, kokiomis kredito reitingų agentūromis buvo naudotasi;

               c)

               priežastis, dėl kurių finansinės priemonės laikomos pakankamai tvirtomis, kad būtų užtikrinta nuolatinė draudimo arba perdraudimo įmonės, kurios rizika perleidžiama specialiosios paskirties įmonei, galimų reikalavimų apsauga, išsaugotas jos gebėjimas apmokėti mokėtinas sumas suėjus jų terminui, ir užtikrinta skolos arba finansavimo priemonių išmokėjimo struktūra;

               d)

               visas skolos priemones, kurios buvo anuliuotos, atpirktos arba išpirktos (iš dalies arba visiškai) nuo tų priemonių išleidimo ir atskirai apie dabartinį ataskaitinį laikotarpį.

         17 straipsnis
   Ataskaitų teikimo priemonės
   Specialiosios paskirties įmonės priežiūros institucijai teikia 13 straipsnyje nurodytos ataskaitos kiekybinį turinį elektroniniu būdu, o 15 straipsnyje nurodytos ataskaitos kokybinį turinį elektroniniu skaitomu formatu.
   18 straipsnis
   Valiuta ir vienetai
   1.   Specialiosios paskirties įmonės teikia visus pinigų duomenis iš 13 straipsnyje nurodytos ataskaitos specialiosios paskirties įmonės ataskaitoje naudojama valiuta. Tuo tikslu kitos valiutos perskaičiuojamos į ataskaitoje naudojamą valiutą naudojant taikytiną keitimo kursą ataskaitinio laikotarpio pabaigoje.
   2.   Specialiosios paskirties įmonės skaitmenines vertes pateikia kaip faktus šiais formatais:

               a)

               duomenų vienetai, kurių duomenų rūšis yra „piniginė vertė“, nurodomi mažiausiai vienetų tikslumu;

               b)

               duomenų vienetai, kurių duomenų rūšis yra „sveikasis skaičius“, nurodomi nenaudojant dešimtainių skaičių, vienetų tikslumu.

         19 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 19 d.

            Komisijos vardu

            Pirmininkas

         Jean-Claude JUNCKER

      (1)  OL L 335, 2009 12 17, p. 1.

      (2)  2014 m. spalio 10 d. Komisijos deleguotasis reglamentas (ES) 2015/35, kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 12, 2015 1 17, p. 1).

      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).

      I PRIEDAS
      Šio reglamento 5 straipsnyje nurodyti patvirtinamieji dokumentai apima:

                  1.

                  Aiškų ir išsamų organizacinės schemos pristatymą ir analizę, nurodant visas susijusias sandoryje dalyvaujančias šalis, įskaitant dalyvaujančias draudimo arba perdraudimo įmones, kurių priežiūrą vykdo priežiūros institucijos, kurios nėra priežiūros institucijos, atsakingos už leidimo išdavimą specialiosios paskirties įmonei.

                  2.

                  Informaciją apie specialiosios paskirties įmonės iniciatoriaus arba rėmėjo tapatybę ir kvalifikaciją, kai ši šalis skiriasi nuo draudimo arba perdraudimo įmonės, kurios rizika perleidžiama specialiosios paskirties įmonei.

                  3.

                  Informaciją apie draudimo arba perdraudimo įmonę, kurios rizika perleidžiama specialiosios paskirties įmonei.

                  4.

                  Asmenų, kurie yra arba bus paskirti veikti kaip patikėtiniai, prireikus kaip specialiosios paskirties įmonės turto patikėtiniai, tapatybę ir kvalifikaciją.

                  5.

                  Informaciją apie asmenų, kurie yra arba bus specialiosios paskirties įmonės darbuotojai, tapatybę ir kvalifikaciją, įskaitant išsamią informaciją apie asmenis, kurie veiksmingai vadovauja specialiosios paskirties įmonei.

                  6.

                  Informaciją apie asmenų, kurie turi arba, kaip manoma, tiesiogiai ar netiesiogiai turės akcijų paketus specialiosios paskirties įmonėje, tapatybę ir kvalifikaciją ir tų akcijų paketų sumas.

                  7.

                  Informaciją apie asmenų, kurie specialiosios paskirties įmonei teikia ir teiks valdymo ir profesines paslaugas, pavyzdžiui, apskaitos, tapatybę ir kvalifikaciją.

                  8.

                  Specialiosios paskirties įmonės steigimo sutartį ir įstatus arba jų projektus.

                  9.

                  Išsamią informaciją apie draudimo arba perdraudimo įmonių pradinius draudimo liudijimus, aiškiai nurodant, kokią riziką iš pradžių prisiėmė draudimo arba perdraudimo įmonė ir kokia bus perleista specialiosios paskirties įmonei, įskaitant vertinimą ir aprašą, kaip perleidžiamos rizikos perleidimas ir bet kokios likutinės rizikos išlaikymas atitiks Deleguotojo reglamento (ES) 2015/35 320 straipsnio reikalavimus.

                  10.

                  Išsamią informaciją apie susitarimo, susijusio su specialiosios paskirties įmonės ir draudimo arba perdraudimo įmonės rizikos tarpusavio perleidimu, projektą, įskaitant aprašymą, kaip sutartis atitiks Deleguotojo reglamento (ES) 2015/35 210, 211, 319 ir 320 straipsnių reikalavimus. Šiame aprašyme pateikiama:

                              a)

                              bet koks svarbus tam tikras įvykis arba priemonės pagal sutartį;

                              b)

                              sutarties bendra didžiausia rizikos pozicija.

                  11.

                  Vertinimą, kuriame išdėstoma, kaip specialiosios paskirties įmonės teisinės ir valdymo struktūros atitinka Deleguotojo reglamento (ES) 2015/35 210, 319, 320, 324, 326 ir 327 straipsnių reikalavimus. Atlikus peržiūrą taip pat turėtų būti suformuluota nuomonė, ar specialiosios paskirties įmonės pasirinkta teisinė struktūra užtikrina teisiškai vykdytiną specialiosios paskirties įmonės turto apsaugą, tokiu būdu užtikrinant, kad pagal Deleguotojo reglamento (ES) 2015/35 318 straipsnio b punkto ir 321 straipsnio reikalavimus specialiosios paskirties įmonės mokumui nedaromas neigiamas poveikis. Į vertinimą turėtų būti įtraukta:

                              a)

                              paaiškinimas, kaip specialiosios paskirties įmonė yra arba bus visiškai finansuota, įskaitant atitinkamus testus, pavyzdžiui, testavimą nepalankiausiomis sąlygomis arba scenarijaus testavimą, siekiant nustatyti, ar laikomasi reikalavimo būti visiškai finansuota ir kaip bus išsaugotas statusas;

                              b)

                              informacija apie specialiosios paskirties įmonės nuosavybę, įskaitant dydį, augimą, potencialių investuotojų koncentraciją ir specialiosios paskirties įmonės vadovybei priklausančią tos nuosavybės dalį;

                              c)

                              išsami informacija apie susitarimų, susijusių su draudimo arba perdraudimo įmonės rizikos perleidimu specialiosios paskirties įmonei, sandorio šalis, įskaitant išsamią informaciją apie visus specialiosios paskirties įmonės ir draudimo arba perdraudimo įmonės vaidmenis, taip pat kitų dalyvių, įskaitant vekselių turėtojus, sąskaitų valdytojus ir sąskaitų tvarkymo valdytojus, investicijų saugotojus ir patikėtinius, turto valdytojus, garantus ir sandorio rėmėjus, bet jais neapsiribojant, vaidmenis ir tapatybę. Tai taip pat apima specialiosios paskirties įmonės taikytinų apskaitos konsolidavimo grupėje reikalavimų vertinimą;

                              d)

                              informacija apie specialiosios paskirties įmonės kiekybiškai įvertinamą riziką, įskaitant išsamią informaciją apie specialiosios paskirties įmonės likvidumo riziką ir likvidumo strategiją;

                              e)

                              informacija apie specialiosios paskirties įmonės pasiūlytos investicijų strategijos poveikį rizikai;

                              f)

                              informacija apie specialiosios paskirties įmonės mokumo reikalavimų laikymąsi pagal Deleguotojo reglamento (ES) 2015/35 327 straipsnį;

                              g)

                              išsami informacija apie rizikos perleidimą, įskaitant reikšmingą likutinę riziką, kuri apima pagrindinę riziką;

                              h)

                              išsami informacija, jeigu tokios yra, apie apsidraudimo nuo rizikos priemones, pavyzdžiui, palūkanų normų apsikeitimo sandorius arba valiutos sutartis;

                              i)

                              išsami informacija apie visus nebalansinius įsipareigojimus, kuriais remiama specialiosios paskirties įmonė, įskaitant garantijas arba bet kokios kitos formos kredito rizikos mažinimo priemones, parduotas arba kitaip suteiktas specialiosios paskirties įmonei;

                              j)

                              finansinės projekcijos per numatomą specialiosios paskirties įmonės veikimo laikotarpį;

                              k)

                              prisiimtos draudimo rizikos aktuarinis įvertinimas;

                              l)

                              plano, kuriame išdėstomos specialiosios paskirties įmonės priežiūros ataskaitų teikimo procedūros ir kuriuo siekiama laikytis Deleguotojo reglamento (ES) 2015/35 325–327 straipsniuose nustatytų reikalavimų, projektas, įskaitant konkrečius atsiskaitytinus dalykus, nustatytus Deleguotojo reglamento (ES) 2015/35 325 straipsnio 2 dalyje ir 326 straipsnio 1 ir 2 dalyse, ir atsižvelgiant į tai, kaip apie reikšmingus pokyčius pranešama priežiūros institucijai.

                  12.

                  Sandorių dokumentus arba jų projektus, susijusius su skolos arba finansinių priemonių emisija ir rizikos perleidimu tokių skolos arba finansavimo priemonių teikėjams, siekiant paaiškinti, kaip bus užtikrinama, kad bus laikomasi Deleguotojo reglamento (ES) 2015/35 210, 211, 320 ir 321 straipsnių. Šie dokumentai turėtų apimti:

                              a)

                              prospektą arba emisijos prospektą, arba neviešo platinimo memorandumą, arba jų projektus;

                              b)

                              reitingo vertinimą arba kredito reitingų agentūros ataskaitą prieš specialiosios paskirties įmonės finansavimo priemonių emisiją;

                              c)

                              išsamią informaciją apie galimą finansavimo garantų naudojimą dėl bet tokių išleistinų vekselių dalių;

                              d)

                              patikėtinių susitarimą, jei tokių susitarimų yra, arba jų projektus;

                              e)

                              dėl skolos arba finansavimo priemonių – išsamią informaciją apie specialiosios paskirties įmonės likvidumo strategiją dėl išleistų finansinių priemonių, įskaitant struktūrą ir lygių nustatymą, pozicijų rūšis ir vekselių turėtojų pasitraukimo taisykles;

                              f)

                              informaciją apie specialiosios paskirties įmonės investicijų strategijos poveikį rizikai;

                              g)

                              sutartis arba jų projektus ir išsamią informaciją apie bet kokią apsidraudimo nuo rizikos priemonę, pavyzdžiui, palūkanų normų apsikeitimo sandorius arba valiutos sutartis;

                              h)

                              sandorių dokumentus, kuriais reglamentuojamos susitarimų, susijusių su draudimo arba perdraudimo įmonės rizikos perleidimu specialiosios paskirties įmonei, dalys, kurios gali būti suprantamos kaip susiję sandoriai pagal Deleguotojo reglamento (ES) 2015/35 210 straipsnio 3 dalį ir 320 straipsnio 2 dalį, arba jų projektus. Jeigu taikytina, tai gali apimti sutartis su kitais sandorio dalyviais, taip pat užsakomųjų paslaugų ir paslaugų sutartis.

                  13.

                  Jeigu specialiosios paskirties įmonė, kuriai suteiktas leidimas iki 2015 m. gruodžio 31 d., pradeda bet kokią naują veiklą po 2015 m. gruodžio 31 d., ta specialiosios paskirties įmonė praneša bet kokią atitinkamą informaciją, kaip esama specialiosios paskirties įmonės veikla gali paveikti jos bendros rizikos pozicijos profilį, susijusį su nauja veikla.

      II PRIEDAS

         Specialiosios paskirties įmonės ataskaitų formos

         SPV.01.01. Teikiamos informacijos turinys

                     Formos kodas

                     Formos pavadinimas

                  C0010

                  SPV.01.02

                  Pagrindinė informacija

                  R0010

                  SPV.02.01

                  Balansas

                  R0020

                  SPV.02.02

                  Nebalansiniai straipsniai

                  R0030

                  SPV.03.01

                  Prisiimta rizika

                  R0040

                  SPV.03.02

                  Skolos arba kita finansavimo priemonė

                  R0050

         SPV.01.02. Pagrindinė informacija

                  C0010

                  Ataskaitą teikiančios specialiosios paskirties įmonės pavadinimas

                  R0010

                  Identifikavimo kodas

                  R0020

                  Kodo rūšis

                  R0030

                  Specialiosios paskirties įmonės buveinės šalis

                  R0040

                  Ataskaitos pateikimo data

                  R0050

                  Ataskaitinė data

                  R0060

                  Ataskaitoje naudojama valiuta

                  R0070

                  Pagal atskirus susitarimus prisiimta rizika

                  R0080

                  Reikalavimo būti visiškai finansuota laikymasis per ataskaitinį laikotarpį

                  R0090

         SPV.02.01. Balansas

                     Vertė

                     Turtas

                  C0010

                  Indėliai ir paskolų reikalavimai

                  R0010

                  Vertybiniais popieriais pakeistos paskolos

                  R0020

                  Skolos vertybiniai popieriai

                  R0030

                  Kitas vertybiniais popieriais pakeistas turtas

                  R0040

                  Nuosavybė ir kolektyvinio investavimo subjektų išleisti vienetai

                  R0050

                  Išvestinės finansinės priemonės

                  R0060

                  Nefinansinis turtas (įskaitant ilgalaikį turtą)

                  R0070

                  Iš viso kitų reikšmingų turto klasių

                  R0080

                  Likęs turtas

                  R0090

                     Iš viso turto

                  R0100

                     Įsipareigojimai

                  Paskolos ir gauti indėliai

                  R0110

                  Išleisti skolos vertybiniai popieriai

                  R0120

                  Išvestinės finansinės priemonės

                  R0130

                  Iš viso kitų reikšmingų įsipareigojimų klasių

                  R0140

                  Likę įsipareigojimai

                  R0150

                     Iš viso įsipareigojimų

                  R0160

                     Nuosavybė

                     Iš viso nuosavybės

                  R0170

                  Straipsnių aprašymas

                     Vertė

                  C0020

                  C0010

                  Kitos reikšmingos turto klasės 1

                  R0180

                  …

                  Straipsnių aprašymas

                     Vertė

                  C0020

                  C0010

                  Kitos reikšmingos įsipareigojimų klasės 1

                  R0190

                  …

                  Straipsnių aprašymas

                     Vertė

                  C0020

                  C0010

                  Nuosavybės straipsnis 1

                  R0200

                  …

         SPV.02.02. Nebalansiniai straipsniai

                     Apskaitinė vertė

                     Nebalansiniai straipsniai

                  C0010

                  Specialiosios paskirties įmonės tiesiogiai gautos garantijos

                  R0010

                  Laikomos užtikrinimo priemonės

                  R0020

                  Iš viso kitų nebalansinių straipsnių

                  R0030

                     Nebalansiniai įsipareigojimai

                  Įkeistos užtikrinimo priemonės

                  R0040

                  Iš viso kitų nebalansinių įsipareigojimų

                  R0050

                  Straipsnių aprašymas

                     Apskaitinė vertė

                  C0020

                  C0010

                  Nebalansinis straipsnis 1

                  R0060

                  …

                  Straipsnių aprašymas

                     Apskaitinė vertė

                  C0020

                  C0010

                  Nebalansinis įsipareigojimas 1

                  R0070

                  …

         SPV.03.01. Prisiimta rizika

                     Susitarimas

                     Emisijos data

                     Išleidimas/naudojimas prieš Direktyvos 2009/138/EB įgyvendinimą

                     Perleidžiančiosios įmonės pavadinimas

                     Perleidžiančiosios įmonės kodas

                     Kodo rūšis

                     Bendra didžiausia rizikos pozicija pagal susitarimus

                     Atskiriamai rizikai laikomas turtas

                     Reikalavimo būti visiškai finansuota, kiek tai susiję su susitarimu, laikymasis per ataskaitinį laikotarpį

                     Trukmė

                  C0010

                  C0020

                  C0030

                  C0040

                  C0050

                  C0060

                  C0070

                  C0080

                  C0090

                  C0100

                     Iš viso

                  R0010

                  Rizika 1

                  R0020

                  …

                  …

         SPV.03.02. Skolos arba kita finansavimo priemonė

                     Susitarimas

                     Dėl susitarimo išleistos skolos arba kitos finansavimo priemonės aprašymas

                     Dėl susitarimo išleistos skolos arba kitos finansavimo priemonės suma

                  C0010

                  C0020

                  C0030

                     Iš viso

                  R0010

                  Skolos arba kita finansavimo priemonė 1

                  R0020

                  …

      III PRIEDAS
      Šiame priede pateikti papildomi nurodymai, susiję su formomis, įtrauktomis į šio reglamento II priedą. Pirmoje šios lentelės skiltyje nurodyti straipsniai, apie kuriuos turi būti pranešta, nurodant laukelius, kaip išdėstyta II priede pateiktoje formoje.
      Jeigu specialiosios paskirties įmonės prašoma kiekybinėje ataskaitoje pateikti specialų pagrindimą, paaiškinimas teikiamas ne ataskaitos formoje, o įtraukiamas į specialiosios paskirties įmonės priežiūros institucijai teikiamos informacijos aprašomąją dalį.

         SPV.01.01. Teikiamos informacijos turinys

                  Langelis

                  Straipsnis

                  Nurodymai

                  R0010/C0010

                  Pagrindinė informacija

                  Pateikta ataskaitoje

                  R0020/C0010

                  Balansas

                  Naudojama viena iš baigtiniame sąraše pateiktų pasirinkčių:

                              1.

                              Pateikta ataskaitoje

                              9.

                              Nepateikta ataskaitoje (šiuo atveju reikia pagrįsti)

                  R0030/C0010

                  Nebalansiniai straipsniai

                  Naudojama viena iš baigtiniame sąraše pateiktų pasirinkčių:

                              1.

                              Pateikta ataskaitoje

                              2.

                              Nepateikta ataskaitoje, kadangi nebalansinių straipsnių nėra

                              9.

                              Nepateikta ataskaitoje dėl kitos priežasties (šiuo atveju reikia pagrįsti)

                  R0040/C0010

                  Prisiimta rizika

                  Naudojama viena iš baigtiniame sąraše pateiktų pasirinkčių:

                              1.

                              Pateikta ataskaitoje

                              9.

                              Nepateikta ataskaitoje (šiuo atveju reikia pagrįsti)

                  R0050/C0010

                  Skolos arba kita finansavimo priemonė

                  Naudojama viena iš baigtiniame sąraše pateiktų pasirinkčių:

                              1.

                              Pateikta ataskaitoje

                              9.

                              Nepateikta ataskaitoje (šiuo atveju reikia pagrįsti)

         SPV.01.02. Pagrindinė informacija

                  Langelis

                  Straipsnis

                  Nurodymai

                  R0010/C0010

                  Ataskaitą teikiančios specialiosios paskirties įmonės pavadinimas

                  Specialiosios paskirties įmonės, kuri teikia ataskaitą priežiūros institucijai, pavadinimas

                  R0020/C0010

                  Identifikavimo kodas

                  Specialiosios paskirties įmonės identifikavimas pagal šį eiliškumą:

                              —

                              juridinio asmens identifikatorius (LEI),

                              —

                              vietos rinkoje naudojamas identifikavimo kodas, prie kurio priskiria nacionalinė priežiūros institucija.

                  R0030/C0010

                  Kodo rūšis

                  Nurodyti straipsnyje „Identifikavimo kodas“ naudojamo kodo rūšį. Naudojama viena iš baigtiniame sąraše pateiktų pasirinkčių:

                              1.

                              LEI

                              2.

                              Vietos kodas

                  R0040/C0010

                  Specialiosios paskirties įmonės buveinės šalis

                  ISO 3166–1 dviraidis šalies, kurioje specialiosios paskirties įmonei suteiktas leidimas, kodas

                  R0050/C0010

                  Ataskaitos pateikimo data

                  ISO 8601 (mmmm-mm-dd) datos, kurią priežiūros institucijai pateikta ataskaita, kodas

                  R0060/C0010

                  Ataskaitinė data

                  ISO 8601 (mmmm-mm-dd) datos, kuria nurodoma paskutinė ataskaitinio laikotarpio diena, kodas

                  R0070/C0010

                  Ataskaitoje naudojama valiuta

                  ISO 4217 raidinis piniginių sumų valiutos, naudojamos kiekvienoje ataskaitoje, kodas

                  R0080/C0010

                  Pagal atskirus susitarimus prisiimta rizika

                  Nurodyti atskirų susitarimų, kuriais prisiimta rizika ir kuriems specialiosios paskirties įmonė gavo leidimą pagal priežiūros institucijos nustatytas sąlygas, numerį

                  R0090/C0010

                  Reikalavimo būti visiškai finansuota laikymasis per laikotarpį

                  Nurodyti, ar reikalavimo būti visiškai finansuota laikytasi tarp dviejų ataskaitinių laikotarpių. Naudojamas šis baigtinis sąrašas:

                              1.

                              Reikalavimo būti visiškai finansuota laikymasis

                              2.

                              Reikalavimo būti visiškai finansuota nesilaikymas

         SPV.02.01. Balansas

                  Langelis

                  Straipsnis

                  Nurodymai

                  R0010/C0010

                  Indėliai ir paskolų reikalavimai

                  Indėlių ir paskolų reikalavimų vertė pagal Direktyvos 2009/138/EB 75 straipsnį. Į šį straipsnį įtraukiami:

                              —

                              Visi indėliai

                              —

                              Specialiosios paskirties įmonės suteiktos paskolos

                              —

                              Grynieji pinigai

                  R0020/C0010

                  Vertybiniais popieriais pakeistos paskolos

                  Specialiosios paskirties įmonės įsigytų vertybiniais popieriais pakeistų paskolų vertė pagal Direktyvos 2009/138/EB 75 straipsnį

                  R0030/C0010

                  Skolos vertybiniai popieriai

                  Skolos vertybinių popierių paketų vertė pagal Direktyvos 2009/138/EB 75 straipsnį. Tai apima subordinuotą skolą skolos vertybinių popierių forma.

                  R0040/C0010

                  Kitas vertybiniais popieriais pakeistas turtas

                  Kito vertybiniais popieriais pakeisto turto, neįtraukto į straipsnius „Vertybiniais popieriais pakeistos paskolos“ (C0010/R0020) arba „Skolos vertybiniai popieriai“ (C0010/R0030), vertė pagal Direktyvos 2009/138/EB 75 straipsnį

                  R0050/C0010

                  Nuosavybė ir kolektyvinio investavimo subjektų išleisti vienetai

                  Turimos nuosavybės ir kolektyvinio investavimo subjektų išleistų vienetų vertė pagal Direktyvos 2009/138/EB 75 straipsnį

                  R0060/C0010

                  Išvestinės finansinės priemonės

                  Teigiamos vertės išvestinių finansinių priemonių vertė pagal Direktyvos 2009/138/EB 75 straipsnį

                  R0070/C0010

                  Nefinansinis turtas (įskaitant ilgalaikį turtą)

                  Kito nei finansinis turtas materialiojo ir nematerialiojo turto vertė pagal Direktyvos 2009/138/EB 75 straipsnį

                  R0080/C0010

                  Iš viso kitų reikšmingų turto klasių

                  Bendra kitų reikšmingų turto klasių suma

                  R0090/C0010

                  Likęs turtas

                  Į pirmiau pateiktus straipsnius neįtraukto viso kito turto vertė pagal Direktyvos 2009/138/EB 75 straipsnį

                  R0100/C0010

                  Iš viso turto

                  Specialiosios paskirties įmonės turto bendra vertė

                  R0110/C0010

                  Paskolos ir gauti indėliai

                  Specialiosios paskirties įmonės kreditoriams grąžintina vertė, išskyrus vertę, susijusią su apyvartinių vertybinių popierių emisija

                  R0120/C0010

                  Išleisti skolos vertybiniai popieriai

                  Specialiosios paskirties įmonės išleistų vertybinių popierių, išskyrus nuosavybės vertybinius popierius, vertė pagal Direktyvos 2009/138/EB 75 straipsnį

                  R0130/C0010

                  Išvestinės finansinės priemonės

                  Neigiamos vertės išvestinių finansinių priemonių vertė pagal Direktyvos 2009/138/EB 75 straipsnį

                  R0140/C0010

                  Iš viso kitų reikšmingų įsipareigojimų klasių

                  Bendra kitų reikšmingų įsipareigojimų klasių suma

                  R0150/C0010

                  Likę įsipareigojimai

                  Į pirmiau pateiktus straipsnius neįtrauktų visų kitų įsipareigojimų vertė pagal Direktyvos 2009/138/EB 75 straipsnį

                  R0160/C0010

                  Iš viso įsipareigojimų

                  Iš viso specialiosios paskirties įmonės įsipareigojimų

                  R0170/C0010

                  Iš viso nuosavybės

                  Iš viso specialiosios paskirties įmonės nuosavybės

                  R0180/C0020

                  Kitos reikšmingos turto klasės 1

                  Reikšmingos turto klasės aprašymas. Nurodyti kuo daugiau kitų reikšmingų klasių, kiek reikia aiškiam vaizdui apie specialiosios paskirties įmonės reikšmingo turto pobūdį susidaryti.

                  R0180/C0010

                  Kitos reikšmingos turto klasės 1. Vertė

                  Kiekvienos reikšmingos turto klasės vertė

                  R0190/C0020

                  Kitos reikšmingos įsipareigojimų klasės 1

                  Reikšmingų įsipareigojimų klasių aprašymas. Nurodyti kuo daugiau kitų reikšmingų klasių, kiek reikia aiškiam vaizdui apie specialiosios paskirties įmonės reikšmingų įsipareigojimų pobūdį susidaryti.

                  R0190/C0010

                  Kitos reikšmingos įsipareigojimų klasės 1. Vertė

                  Kiekvienos reikšmingos įsipareigojimo klasės vertė

                  R0200/C0020

                  Nuosavybė (reikšmingi straipsniai)

                  Reikšmingų nuosavybės straipsnių aprašymas. Sprendimą priima kiekviena specialiosios paskirties įmonė, atsižvelgusi į ataskaitą teikiančios specialiosios paskirties įmonės turimų reikšmingų straipsnių pobūdį, ir tą daro nuosekliai per ataskaitinius laikotarpius.

                  R0200/C0010

                  Nuosavybės straipsnis 1

                  Kiekvieno ataskaitoje pateikto nuosavybės straipsnio vertė pagal Direktyvos 2009/138/EB 75 straipsnį

         SPV.02.02. Nebalansiniai straipsniai

                  Langelis

                  Straipsnis

                  Nurodymai

                  R0010/C0010

                  Specialiosios paskirties įmonės tiesiogiai gautos garantijos

                  Specialiosios paskirties įmonės tiesiogiai gautų garantijų apskaitinė vertė

                  R0020/C0010

                  Turimos užtikrinimo priemonės

                  Turimų užtikrinimo priemonių apskaitinė vertė

                  R0030/C0010

                  Iš viso kitų nebalansinių straipsnių

                  Kiekvieno kito nebalansinio straipsnio, apie kurį pranešta, apskaitinė vertė

                  R0040/C0010

                  Įkeistos užtikrinimo priemonės

                  Įkeistų užtikrinimo priemonių apskaitinė vertė

                  R0050/C0010

                  Iš viso kitų nebalansinių įsipareigojimų

                  Kiekvieno kito nebalansinio įsipareigojimo, apie kurį pranešta, apskaitinė vertė

                  R0060/C0020

                  Nebalansinis straipsnis 1

                  Kiekvieno kito nebalansinio straipsnio aprašymas. Specialiosios paskirties įmonė praneša tiek skirtingų straipsnių, kiek reikia.

                  R0060/C0010

                  Nebalansinis straipsnis 1. Apskaitinė vertė

                  Kiekvieno kito nebalansinio straipsnio, apie kurį pranešta, apskaitinė vertė

                  R0070/C0020

                  Nebalansinis įsipareigojimas 1

                  Kiekvieno nebalansinio įsipareigojimo aprašymas. Specialiosios paskirties įmonė praneša tiek skirtingų straipsnių, kiek reikia.

                  R0070/C0010

                  Nebalansinis įsipareigojimas 1. Apskaitinė vertė

                  Kiekvieno kito nebalansinio įsipareigojimo, apie kurį pranešta, apskaitinė vertė

         SPV.03.01. Prisiimta rizika

                  Langelis

                  Straipsnis

                  Nurodymai

                  R0010/C0070

                  Iš viso. Bendra didžiausia rizikos pozicija pagal kiekvieną susitarimą

                  Specialiosios paskirties įmonės bendra didžiausia rizikos pozicija
                  C0070/R0010 = Suma (C0070/R0020)

                  R0010/C0080

                  Iš viso. Atskiriamai rizikai turimas turtas

                  Bendro turimo turto vertė
                  SPV.03.01 C0080/R0010 = Suma (C0080/R0020) = SPV.02.01.C0010/R0100

                  R0020/C0010

                  Susitarimas

                  Daug susitarimų turinčios specialiosios paskirties įmonės atveju informacija teikiama apie kiekvieną atskirą susitarimą (kiekvieną prisiimtą atskiriamą riziką). Šiame straipsnyje nurodomas susitarimo, kuriuo prisiimta rizika, kodas
                  Jeigu priežiūros institucija priskiria prie kodo, naudojamas tas kodas. Jeigu ne, specialiosios paskirties įmonė priskiria prie kodo, kurio nuosekliai laikomasi per ataskaitinius metus ir kuris pakartotinai nenaudojamas.
                  Eilučių, apie kurias pranešta, skaičius yra toks pats, kaip nurodyta SPV.01.02.C0010/R0080.

                  R0020/C0020

                  Emisijos data

                  ISO 8601 (mmmm-mm-dd) emisijos datos kodas pagal kiekvieną susitarimą, kuriuo prisiimta atskiriama rizika

                  R0020/C0030

                  Išleidimas/naudojimas, pradėtas prieš Direktyvos 2009/138/EB įgyvendinimą

                  Identifikavimas, jeigu susitarimas sudarytas iki 2015 m. gruodžio 31 d. Naudojamas šis baigtinis sąrašas:

                              1.

                              Iki 2015 m. gruodžio 31 d.

                              2.

                              Po 2015 m. gruodžio 31 d.

                  R0020/C0040

                  Perleidžiančiosios įmonės pavadinimas

                  Draudimo arba perdraudimo įmonės, kuri perleidžia riziką specialiosios paskirties įmonei, pavadinimas

                  R0020/C0050

                  Perleidžiančiosios įmonės kodas

                  Perleidžiančiosios įmonės identifikavimo kodas pagal šį eiliškumą, jeigu toks yra:

                              —

                              juridinio asmens identifikatorius (LEI),

                              —

                              specialusis kodas.

                        Specialusis kodas:

                              —

                              EEE (per)draudimo įmonėms – vietos rinkoje naudojamas identifikavimo kodas, prie kurio priskiria įmonės priežiūros institucija,

                              —

                              EEE nepriklausančioms įmonėms ir nereguliuojamoms įmonėms – specialiosios paskirties įmonės suteiktas identifikavimo kodas. Priskiriant prie identifikavimo kodo kiekvieną EEE nepriklausančią įmonę ir nereguliuojamą įmonę, nuosekliai laikomasi tokio formato:

                        įmonės identifikavimo kodas + ISO 3166–1 dviraidis įmonės šalies kodas + 5 skaitmenys

                  R0020/C0060

                  Kodo rūšis

                  Nurodyti straipsnyje „Perleidžiančiosios įmonės kodas“ (C0050) naudojamo kodo rūšį. Naudojama viena iš baigtiniame sąraše pateiktų pasirinkčių:

                              1.

                              LEI

                              2.

                              Specialusis kodas

                  R0020/C0070

                  Bendra didžiausia rizikos pozicija pagal susitarimą

                  Bendros didžiausios rizikos pozicijos vertė pagal kiekvieną susitarimą

                  R0020/C0080

                  Atskiriamai rizikai turimas turtas

                  Bendro turimo turto vertė pagal kiekvieną susitarimą

                  R0020/C0090

                  Reikalavimo būti visiškai finansuota laikymasis pagal susitarimą per ataskaitinį laikotarpį

                  Nurodyti, ar reikalavimo būti visiškai finansuota laikytasi tarp dviejų ataskaitinių laikotarpių. Naudojamas šis baigtinis sąrašas:

                              1.

                              Reikalavimo būti visiškai finansuota laikomasi

                              2.

                              Reikalavimo būti visiškai finansuota nesilaikoma

                  R0020/C0100

                  Trukmė

                  Likusios susitarimo trukmės vertė mėnesiais

         SPV.03.02. Skolos arba kita finansavimo priemonė

                  Langelis

                  Straipsnis

                  Nurodymai

                  R0010/C0030

                  Iš viso. Dėl susitarimo išleistos skolos arba kitos finansavimo priemonės suma

                  Visų išleistų skolos vertybinių popierių vertė
                  SPV.03.02.C0030/R0010 = Suma (C0030/R0020) = SPV.02.01.C0010/R0120

                  R0020/C0010

                  Susitarimas

                  Daug susitarimų turinčios specialiosios paskirties įmonės atveju informacija teikiama apie kiekvieną atskirą susitarimą (kiekvieną prisiimtą atskiriamą riziką). Šiame straipsnyje nurodomas susitarimo, kuriuo prisiimta rizika, kodas.
                  Jeigu priežiūros institucija priskiria prie kodo, naudojamas tas kodas. Jeigu ne, specialiosios paskirties įmonė priskiria prie kodo, kurio nuosekliai laikomasi per ataskaitinius metus ir kuris pakartotinai nenaudojamas.
                  Eilučių, apie kurias pranešta, skaičius yra toks pats, kaip nurodyta SPV.01.02.C0010/R0080.

                  R0020/C0020

                  Skolos arba kita finansavimo priemonė 1

                  Dėl susitarimo išleistos skolos arba kitos finansavimo priemonės aprašymas, įskaitant sandorio nuorodą
                  Pranešti apie kiekvieną išleistą skolos vertybinį popierių pagal susitarimą naudojama tiek eilučių, kiek reikia.

                  R0020/C0030

                  Dėl susitarimo išleistos skolos arba kitos finansavimo priemonės suma

                  Kiekvienos skolos vertybinių popierių emisijos arba kiekvienos kitos finansavimo priemonės vertė


title: 2017 m. rugpjūčio 11 d. Komisijos įgyvendinimo reglamentas (ES) 2017/1467, kuriuo iš dalies keičiamos Reglamento (ES) Nr. 1255/2010 nuostatos dėl jaučių jauniklių mėsos produktų, kurių kilmės šalis – Kosovas (Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos. ), importo tarifinių kvotų

text:
12.8.2017

                  LT

                  Europos Sąjungos oficialusis leidinys

                  L 209/13

            KOMISIJOS ĮGYVENDINIMO REGLAMENTAS (ES) 2017/1467
      2017 m. rugpjūčio 11 d.
      kuriuo iš dalies keičiamos Reglamento (ES) Nr. 1255/2010 nuostatos dėl jaučių jauniklių mėsos produktų, kurių kilmės šalis – Kosovas (*1), importo tarifinių kvotų
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio pirmos pastraipos b punktą,
      kadangi:

                  (1)

                  Komisijos reglamentu (ES) Nr. 1255/2010 (2) nustatytos išsamios jaučių jauniklių mėsos produktų importo tarifinių kvotų valdymo taisyklės;

                  (2)

                  Tarybos reglamente (EB) Nr. 1215/2009 (3) numatyta 475 tonų metinė jaučių jauniklių mėsos produktų, kurių kilmės šalis – Kosovas (*1), importo tarifinė kvota;

                  (3)

                  Komisija priėmė Įgyvendinimo reglamentą (ES) Nr. 374/2012 (4), kuriuo iš dalies pakeistas Reglamentas (ES) Nr. 1255/2010 ir nustatyta jaučių jauniklių mėsos produktų, kurių kilmės šalis – Kosovas (*1), metinė importo tarifinė kvota ir numatytas jos valdymas;

                  (4)

                  Tarybos sprendimu (ES) 2016/342 (5) Sąjungos vardu sudarytas Europos Sąjungos bei Europos atominės energijos bendrijos ir Kosovo (*1) stabilizacijos ir asociacijos susitarimas (toliau – Susitarimas) – naujas prekybos santykius su Kosovu (*1) reglamentuojantis dokumentas. Susitarimo 28 straipsnio 3 dalyje numatyta 475 tonų metinė jaučių jauniklių mėsos produktų, kurių kilmė – Kosovo (*1) muitų teritorija, importo tarifinė kvota. Todėl Komisijos deleguotajame reglamente (ES) 2017/1464 (6) nustatyta, kad Reglamento (EB) Nr. 1215/2009 3 straipsnio 2 dalies pirmoje pastraipoje numatyta jaučių jauniklių mėsos produktų importo tarifinė kvota yra lygi nuliui tonų;

                  (5)

                  todėl Reglamentas (ES) Nr. 1255/2010 turėtų būti atitinkamai iš dalies pakeistas;

                  (6)

                  šiame reglamente numatytos priemonės atitinka Bendro žemės ūkio rinkų organizavimo komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Reglamento (ES) Nr. 1255/2010 VIIa priedo 8 laukelio tekstas pakeičiamas taip:

                     „8.

                     Aš, toliau pasirašęs …, veikdamas įgaliotosios sertifikatus išduodančios įstaigos (9 laukelis) vardu, patvirtinu, kad pagal pridedamą …(nurodyti datą) veterinarinį sertifikatą …(nurodyti vietą) atliktas pirmiau aprašytų prekių veterinarinis patikrinimas, kad jų kilmės vieta – Kosovas (*2), jos yra iš ten atvežtos ir visiškai atitinka Europos Sąjungos bei Europos atominės energijos bendrijos ir Kosovo (*2) stabilizacijos ir asociacijos susitarimo II priede pateiktą apibrėžtį (OL L 71, 2016 3 16, p. 3).“

      2 straipsnis
      Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. rugpjūčio 11 d.

               Komisijos vardu

               Pirmininkas

            Jean-Claude JUNCKER

         (*1)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

         (1)  OL L 347, 2013 12 20, p. 671.

         (2)  2010 m. gruodžio 22 d. Komisijos reglamentas (ES) Nr. 1255/2010, kuriuo nustatomos išsamios jaučių jauniklių mėsos produktų, kurių kilmės šalys – Bosnija ir Hercegovina, Buvusioji Jugoslavijos Respublika Makedonija, Juodkalnija, Kosovas *, Kroatija ir Serbija, importo tarifinių kvotų taikymo taisyklės (OL L 342, 2010 12 28, p. 1).

         (3)  2009 m. lapkričio 30 d. Tarybos reglamentas (EB) Nr. 1215/2009, nustatantis išskirtines prekybos priemones, skirtas Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms (OL L 328, 2009 12 15, p. 1).

         (4)  2012 m. balandžio 26 d. Komisijos įgyvendinimo reglamentas (ES) Nr. 374/2012, kuriuo iš dalies keičiamas Reglamentas (ES) Nr. 1255/2010, kuriuo nustatomos išsamios jaučių jauniklių mėsos produktų, kurių kilmės šalys – Bosnija ir Hercegovina, buvusioji Jugoslavijos Respublika Makedonija, Juodkalnija, Kroatija ir Serbija, importo tarifinių kvotų taikymo taisyklės (OL L 118, 2012 5 3, p. 1).

         (5)  2016 m. vasario 12 d. Tarybos sprendimas (ES) 2016/342 dėl Europos Sąjungos bei Europos atominės energijos bendrijos ir Kosovo * stabilizacijos ir asociacijos susitarimo sudarymo Sąjungos vardu (OL L 71, 2016 3 16, p. 1).

         (6)  2017 m. birželio 2 d. Komisijos deleguotasis reglamentas (ES) 2017/1464, kuriuo dėl prekybos lengvatų, suteiktų Kosovui * įsigaliojus Europos Sąjungos bei Europos atominės energijos bendrijos ir Kosovo stabilizacijos ir asociacijos susitarimui, iš dalies keičiamas Tarybos reglamentas (EB) Nr. 1215/2009 (žr. šio Oficialiojo leidinio p. 1).

         (*2)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.


title: 2013 m. birželio 4 d. Komisijos įgyvendinimo reglamentas (ES) Nr. 514/2013, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
5.6.2013

               LT

               Europos Sąjungos oficialusis leidinys

               L 152/48

         KOMISIJOS ĮGYVENDINIMO REGLAMENTAS (ES) Nr. 514/2013
   2013 m. birželio 4 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2013 m. birželio 4 d.

            Komisijos vardu Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 157, 2011 6 15, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  AL

                  41,5

                  MA

                  51,3

                  MK

                  65,0

                  TN

                  25,9

                  TR

                  63,9

                  ZZ

                  49,5

                  0707 00 05

                  AL

                  41,5

                  MK

                  46,1

                  TR

                  142,5

                  ZZ

                  76,7

                  0709 93 10

                  TR

                  141,4

                  ZZ

                  141,4

                  0805 50 10

                  AR

                  115,5

                  TR

                  81,9

                  ZA

                  112,5

                  ZZ

                  103,3

                  0808 10 80

                  AR

                  181,7

                  BR

                  96,0

                  CL

                  115,9

                  CN

                  77,1

                  NZ

                  135,5

                  US

                  155,7

                  ZA

                  130,9

                  ZZ

                  127,5

                  0809 10 00

                  TR

                  195,8

                  ZZ

                  195,8

                  0809 29 00

                  TR

                  469,8

                  US

                  557,8

                  ZZ

                  513,8

         (1)  Šalių nomenklatūra nustatyta Komisijos reglamentu (EB) Nr. 1833/2006 (OL L 354, 2006 12 14, p. 19). Kodas „ZZ“ atitinka „kitas šalis“.


title: 2017 m. gegužės 23 d. Komisijos įgyvendinimo reglamentas (ES) 2017/882 dėl nuo Europos Sąjungos bei jos valstybių narių ir PAVB EPS valstybių ekonominės partnerystės susitarimo 1 protokole nustatytų kilmės taisyklių nukrypti leidžiančių nuostatų, taikomų laikantis kvotos, nustatytos tam tikriems produktams iš Namibijos

text:
24.5.2017

               LT

               Europos Sąjungos oficialusis leidinys

               L 135/15

         KOMISIJOS ĮGYVENDINIMO REGLAMENTAS (ES) 2017/882
   2017 m. gegužės 23 d.
   dėl nuo Europos Sąjungos bei jos valstybių narių ir PAVB EPS valstybių ekonominės partnerystės susitarimo 1 protokole nustatytų kilmės taisyklių nukrypti leidžiančių nuostatų, taikomų laikantis kvotos, nustatytos tam tikriems produktams iš Namibijos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 58 straipsnio 1 dalį,
   kadangi:

               (1)

               Sprendimu (ES) 2016/1623 (2) Taryba leido Sąjungos vardu pasirašyti Europos Sąjungos bei jos valstybių narių ir PAVB EPS valstybių ekonominės partnerystės susitarimą (3) (toliau – Susitarimas). PAVB EPS šalys – Botsvana, Lesotas, Mozambikas, Namibija, Svazilandas ir Pietų Afrika. Pagal Sprendimą (ES) 2016/1623 Susitarimas turi būti taikomas laikinai, kol bus užbaigtos jo sudarymo procedūros. Susitarimas laikinai taikomas nuo 2016 m. spalio 10 d.;

               (2)

               Susitarimo 1 protokolas susijęs su sąvokos „kilmės statusą turintys produktai“ apibrėžtimi ir administracinio bendradarbiavimo metodai. To protokolo 43 straipsnyje numatyta konkrečiam produktui, būtent 1604 SS pozicijoje nurodytiems paruoštiems arba konservuotiems ilgapelekiams tunams (Thunnus alalunga), pagamintiems iš 0302 arba 0303 SS pozicijoje nurodytų kilmės statuso neturinčių ilgapelekių tunų, laikantis Namibijai suteiktos metinės kvotos taikyti automatinę nukrypti nuo tame protokole nustatytų kilmės taisyklių leidžiančią nuostatą. Todėl būtina nustatyti tų nukrypti leidžiančių nuostatų taikymo iš Namibijos importuojamiems produktams sąlygas;

               (3)

               Susitarimo 1 protokolo 43 straipsnio 10 dalyje nustatytą kvotą turėtų administruoti Komisija chronologine tvarka pagal išleidimo į laisvą apyvartą muitinės deklaracijų priėmimo datą, vadovaudamasi Komisijos įgyvendinimo reglamentu (ES) 2015/2447 (4);

               (4)

               teisė naudotis muitų tarifų nuolaidomis turėtų būti suteikta, kai muitinei pateikiamas atitinkamas prekių kilmės įrodymas;

               (5)

               siekiant užtikrinti sklandų protokole numatytos kvotų sistemos taikymą, šis reglamentas turėtų būti taikomas nuo tos pačios dienos, kurią pradedamas laikinai taikyti Susitarimas;

               (6)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Europos Sąjungos bei jos valstybių narių ir PAVB EPS valstybių ekonominės partnerystės susitarimo (toliau – Susitarimas) 1 protokolo 43 straipsnio 10 dalyje nustatytos nuo kilmės taisyklių nukrypti leidžiančios nuostatos Namibijai taikomos laikantis šio reglamento priede nustatytos kvotos.
   2 straipsnis
   Kad būtų taikomos 1 straipsnyje nurodytos nukrypti leidžiančios nuostatos, prie priede išvardytų produktų turi būti pridėtas Susitarimo 1 protokolo III priede nurodytas kilmės įrodymas.
   Namibijos kompetentingų institucijų remiantis šiuo reglamentu išduoto EUR.1 formos judėjimo sertifikato 7 langelyje įrašoma: „Derogation — Regulation (ES) 2017/882“.
   3 straipsnis
   Priede nustatyta kvota administruojama pagal Įgyvendinimo reglamento (ES) 2015/2447 49–54 straipsnius.
   4 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. spalio 10 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 23 d.

            Komisijos vardu

            Pirmininkas

         Jean-Claude JUNCKER

      (1)  OL L 269, 2013 10 10, p. 1.

      (2)  2016 m. birželio 1 d. Tarybos sprendimas (ES) 2016/1623 dėl Europos Sąjungos bei jos valstybių narių ir PAVB EPS valstybių ekonominės partnerystės susitarimo pasirašymo Europos Sąjungos vardu ir laikino taikymo (OL L 250, 2016 9 16, p. 1).

      (3)  OL L 250, 2016 9 16, p. 3.

      (4)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

      PRIEDAS
      Nepaisant Kombinuotosios nomenklatūros aiškinimo taisyklių turi būti laikoma, kad šios lentelės penktoje skiltyje pateiktas produktų aprašymas yra tik nurodomojo pobūdžio. Lengvatų sistema, atsižvelgiant į šį priedą, nustatoma pagal šio reglamento priėmimo metu galiojančius KN kodus. Šiame priede pateiktos lengvatų sistemos taikymas nustatomas pagal šio reglamento priėmimo metu galiojančius KN kodus.

                  Eilės nr.

                  KN kodas

                  TARIC poskyris

                  Produktų aprašymas

                  Kvotos laikotarpis

                  Kvotos dydis (neto masė tonomis, jeigu nenurodyta kitaip)

                  09.1600

                  ex 1604 14 41
                  ex 1604 14 46
                  ex 1604 14 48
                  ex 1604 20 70

                  30
                  92 , 97
                  30
                  92 , 97

                  1604  SS pozicijoje nurodyti paruošti arba konservuoti ilgapelekiai tunai (Thunnus alalunga), pagaminti iš 0302  arba 0303  SS pozicijoje nurodytų kilmės statuso neturinčių ilgapelekių tunų

                  Nuo 2016 m. spalio 10  . iki 2016 m. gruodžio 31 d.

                  178

                  Nuo 2017 m. sausio 1 d. iki 2017 m. gruodžio 31 d., o kiekvienu vėlesniu laikotarpiu – nuo sausio 1 d. iki gruodžio 31 d.

                  800


title: 2013 m. rugpjūčio 14 d. Komisijos įgyvendinimo reglamentas (ES) Nr. 785/2013, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [ Miel de La Alcarria (SKVN)]

text:
17.8.2013

               LT

               Europos Sąjungos oficialusis leidinys

               L 220/12

      KOMISIJOS ĮGYVENDINIMO REGLAMENTAS (ES) Nr. 785/2013
   2013 m. rugpjūčio 14 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Miel de La Alcarria (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               Reglamentu (ES) Nr. 1151/2012 buvo panaikintas ir pakeistas 2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2);

               (2)

               remdamasi Reglamento (EB) Nr. 510/2006 9 straipsnio 1 dalies pirma pastraipa, Komisija išnagrinėjo Ispanijos pateiktą saugomos kilmės vietos nuorodos Miel de La Alcarria, kuri įregistruota Komisijos reglamentu (EB) Nr. 1107/96 (3), specifikacijos pakeitimo paraišką;

               (3)

               šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (4), kaip reikalaujama Reglamento (EB) Nr. 510/2006 6 straipsnio 2 dalyje. Prieštaravimo pareiškimų pagal minėto reglamento 7 straipsnį Komisija negavo, todėl šis specifikacijos pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas šio reglamento priede nurodyto pavadinimo specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. rugpjūčio 14 d.

            Komisijos vardu Pirmininko pavedimu

         Johannes HAHN

            Komisijos narys

      (1)  OL L 343, 2012 12 14, p. 1.

      (2)  OL L 93, 2006 3 31, p. 12.

      (3)  OL L 148, 1996 6 21, p. 1.

      (4)  OL C 302, 2012 10 6, p. 24.

      PRIEDAS
      Sutarties I priede išvardyti žmonėms vartoti skirti žemės ūkio produktai:

         1.4 klasė.   Kiti gyvūninės kilmės produktai (kiaušiniai, medus, įvairūs pieno produktai, išskyrus sviestą, ir kt.)

      ISPANIJA

         Miel de La Alcarria (SKVN)


title: 2017 m. birželio 6 d. Komisijos įgyvendinimo reglamentas (ES) 2017/954 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (Tekstas svarbus EEE. )

text:
7.6.2017

               LT

               Europos Sąjungos oficialusis leidinys

               L 144/14

         KOMISIJOS ĮGYVENDINIMO REGLAMENTAS (ES) 2017/954
   2017 m. birželio 6 d.
   dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 497 straipsnio 3 dalį,
   kadangi:

               (1)

               siekiant išvengti tarptautinių finansų rinkų sutrikdymo ir užtikrinti, kad įstaigos nebūtų baudžiamos taikant joms didesnius nuosavų lėšų reikalavimus, kai vyksta esamų trečiųjų valstybių pagrindinių sandorio šalių pripažinimo procesai, Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, per kurį trečiųjų valstybių pagrindines sandorio šalis, su kuriomis Sąjungoje įsteigtos įstaigos atlieka sandorių tarpuskaitą, tos įstaigos gali laikyti reikalavimus atitinkančiomis pagrindinėmis sandorio šalimis;

               (2)

               Reglamentu (ES) Nr. 575/2013 iš dalies pakeistos Reglamento (ES) Nr. 648/2012 (2) nuostatos, susijusios su tam tikrais įvesties duomenimis, naudojamais apskaičiuojant įstaigų nuosavų lėšų reikalavimus trečiųjų valstybių pagrindinių sandorio šalių pozicijoms. Atitinkamai pagal Reglamento (ES) Nr. 648/2012 89 straipsnio 5a dalį reikalaujama, kad tam tikros trečiųjų valstybių pagrindinės sandorio šalys ribotą laikotarpį praneštų apie bendrą pradinės garantinės įmokos, kurią jos gavo iš savo tarpuskaitos narių, sumą. Tas pereinamasis laikotarpis atitinka Reglamento (ES) Nr. 575/2013 497 straipsnio 2 dalyje nustatytą laikotarpį;

               (3)

               abu pereinamieji laikotarpiai turėjo baigtis 2014 m. birželio 15 d.;

               (4)

               Reglamento (ES) Nr. 575/2013 497 straipsnio 3 dalimi Komisijai suteikiami įgaliojimai priimti įgyvendinimo aktą, kad išimtinėmis aplinkybėmis pereinamasis laikotarpis, susijęs su nuosavų lėšų reikalavimais, būtų pratęstas šešiems mėnesiams. Tas pratęsimas turėtų galioti ir Reglamento (ES) Nr. 648/2012 89 straipsnio 5a dalyje nustatytiems terminams. Tie pereinamieji laikotarpiai Komisijos įgyvendinimo reglamentais (ES) Nr. 591/2014 (3), (ES) Nr. 1317/2014 (4), (ES) 2015/880 (5), (ES) 2015/2326 (6), (ES) 2016/892 (7) ir (ES) 2016/2227 (8) jau pratęsti iki 2017 m. birželio 15 d.;

               (5)

               iš visų trečiosiose valstybėse įsteigtų pagrindinių sandorio šalių, kurios jau kreipėsi dėl pripažinimo, Europos vertybinių popierių ir rinkų institucija (ESMA) jau pripažino 28 pagrindines sandorio šalis. Iš jų dvi pagrindinės sandorio šalys iš Jungtinių Amerikos Valstijų buvo pripažintos priėmus Įgyvendinimo reglamentą (ES) 2016/2227, remiantis Komisijos įgyvendinimo sprendimu (ES) 2016/377 (9). Priėmus Komisijos įgyvendinimo sprendimus (ES) 2016/2269 (10), (ES) 2016/2275 (11), (ES) 2016/2276 (12), (ES) 2016/2277 (13) ir (ES) 2016/2278 (14), taip pat buvo pripažintos penkios atitinkamai Indijos, Japonijos, Brazilijos, Dubajaus tarptautinio finansų centro ir Jungtinių Arabų Emyratų pagrindinės sandorio šalys. Galiausiai, remiantis Komisijos įgyvendinimo sprendimais (ES) 2016/2269 ir (ES) 2016/2274 (15), gali būti pripažinta daugiau atitinkamai Indijos ir Naujosios Zelandijos pagrindinių sandorio šalių. Nepaisant šių pokyčių, likusios trečiųjų valstybių pagrindinės sandorio šalys vis dar laukia pripažinimo, o pripažinimo procesas iki 2017 m. birželio 15 d. nebus baigtas. Jeigu pereinamasis laikotarpis nebus pratęstas, būtų reikalaujama, kad Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje), kurios turi likusių trečiųjų valstybių pagrindinių sandorio šalių pozicijų, turėtų gerokai daugiau nuosavų lėšų toms pozicijoms padengti. NET jei toks padidėjimas gali būti tik laikinas, dėl jo tos įstaigos galėtų nutraukti tiesioginį dalyvavimą tų pagrindinių sandorio šalių veikloje arba bent laikinai galėtų būti nutrauktas tarpuskaitos paslaugų teikimas tų įstaigų klientams, todėl būtų labai sutrikdytos rinkos, kuriose tos pagrindinės sandorio šalys veikia;

               (6)

               todėl poreikis išvengti rinkų sutrikdymo už Sąjungos ribų, dėl kurio jau buvo pratęstas Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, išliktų pasibaigus pratęstam pereinamajam laikotarpiui, nustatytam Įgyvendinimo reglamente (ES) 2016/2227. Papildomai pratęsus pereinamąjį laikotarpį Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje) galėtų išvengti didelio nuosavų lėšų reikalavimų padidėjimo dėl to, kad neužbaigtas pagrindinių sandorio šalių, patikimai bei prieinamu būdu teikiančių specifinės rūšies tarpuskaitos paslaugas, kurių reikia Sąjungoje įsteigtoms įstaigoms (arba jų patronuojamosioms įmonėms, įsteigtoms ne Sąjungoje), pripažinimo procesas. Todėl pereinamuosius laikotarpius būtina pratęsti dar šešiems mėnesiams;

               (7)

               šiame reglamente numatytos priemonės atitinka Europos bankininkystės komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 575/2013 497 straipsnio 2 dalyje ir Reglamento (ES) Nr. 648/2012 89 straipsnio 5a dalies antroje pastraipoje atitinkamai nustatyti 15 mėnesių trukmės laikotarpiai, kurie paskutinį kartą pratęsti vadovaujantis Įgyvendinimo reglamento (ES) 2016/2227 1 straipsniu, yra pratęsiami dar šešiems mėnesiams iki 2017 m. gruodžio 15 d.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. birželio 6 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2013 6 27, p. 1.

      (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).

      (3)  2014 m. birželio 3 d. Komisijos įgyvendinimo reglamentas (ES) Nr. 591/2014 dėl pereinamųjų laikotarpių, nustatytų Europos Parlamento ir Tarybos reglamente (ES) Nr. 575/2013 ir reglamente (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 165, 2014 6 4, p. 31).

      (4)  2014 m. gruodžio 11 d. Komisijos įgyvendinimo reglamentas (ES) Nr. 1317/2014 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 355, 2014 12 12, p. 6).

      (5)  2015 m. birželio 4 d. Komisijos įgyvendinimo reglamentas (ES) 2015/880 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 143, 2015 6 9, p. 7).

      (6)  2015 m. gruodžio 11 d. Komisijos įgyvendinimo reglamentas (ES) 2015/2326 dėl pereinamųjų laikotarpių, nustatytų Europos Parlamento ir Tarybos reglamente (ES) Nr. 575/2013 ir reglamente (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 328, 2015 12 12, p. 108).

      (7)  2016 m. birželio 7 d. Komisijos įgyvendinimo reglamentas (ES) 2016/892 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 151, 2016 6 8, p. 4).

      (8)  2016 m. gruodžio 9 d. Komisijos įgyvendinimo reglamentas (ES) 2016/2227 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 336, 2016 12 10, p. 36).

      (9)  2016 m. kovo 15 d. Komisijos įgyvendinimo sprendimas (ES) 2016/377 dėl Jungtinių Amerikos Valstijų pagrindinėms sandorio šalims, kurioms veiklos leidimus išduoda ir kurių priežiūrą vykdo Biržos prekių ateities sandorių prekybos komisija, taikomos reguliavimo sistemos lygiavertiškumo reikalavimams, nustatytiems Europos Parlamento ir Tarybos reglamente (ES) Nr. 648/2012 (OL L 70, 2016 3 16, p. 32).

      (10)  2016 m. gruodžio 15 d. Komisijos įgyvendinimo sprendimas (ES) 2016/2269 dėl pagrindinėms sandorio šalims Indijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 38).

      (11)  2016 m. gruodžio 15 d. Komisijos įgyvendinimo sprendimas (ES) 2016/2275 dėl pagrindinėms sandorio šalims Japonijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 57).

      (12)  2016 m. gruodžio 15 d. Komisijos įgyvendinimo sprendimas (ES) 2016/2276 dėl pagrindinėms sandorio šalims Brazilijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 61).

      (13)  2016 m. gruodžio 15 d. Komisijos įgyvendinimo sprendimas (ES) 2016/2277 dėl pagrindinėms sandorio šalims Dubajaus tarptautiniame finansų centre taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 65).

      (14)  2016 m. gruodžio 15 d. Komisijos įgyvendinimo sprendimas (ES) 2016/2278 dėl pagrindinėms sandorio šalims Jungtiniuose Arabų Emyratuose taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 68).

      (15)  2016 m. gruodžio 15 d. Komisijos įgyvendinimo sprendimas (ES) 2016/2274 dėl pagrindinėms sandorio šalims Naujojoje Zelandijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 54).